[{"text_idx": "#000000", "text": "La Centra Oficejo ekparolis angle"}, {"text_idx": "#000001", "text": "Dum jardekoj la Centra Oficejo de UEA en Roterdamo estis la plej esperantlingva loko en la tuta mondo, sed jam ne. Volontuloj ne plu bezonas scipovi Esperanton, kaj por komuniki kun ili la oficistoj devas paroli angle."}, {"text_idx": "#000002", "text": "De multaj jaroj en la Centra Oficejo krom la dungitaj oficistoj de UEA regule laboras ankau\u0306 volontuloj de TEJO kaj UEA, kiuj kontrau\u0306 senpaga log\u0302ado kaj modesta rekompenco plenumas multajn taskojn por la asocioj."}, {"text_idx": "#000004", "text": "Ec\u0302 se la volontuloj ne c\u0302iam havis perfektajn konojn pri la kulturo kaj movado, ili dum la antau\u0306aj jaroj tamen c\u0302iam kapablis bone komuniki en Esperanto, kaj dum la volontulado perfektigis sian lingvoscion. Antau\u0306 unu jaro TEJO tamen decidis ne plu postuli, ke novaj volontuloj scipovu Esperanton."}, {"text_idx": "#000005", "text": "Anstatau\u0306e TEJO en sia anonco c\u0302e Eu\u0306ropa Volontula Servo en majo 2016 skribis nur, ke la kandidato \"montru interesig\u0302on pri Esperanto kaj pretu lerni g\u0302in\". La unua volontulo efektive lernis Esperanton dum sia volontulado en la Centra Oficejo, c\u0302ar s\u0302i estis la sola neesperantlingvano en la oficejo."}, {"text_idx": "#000006", "text": "Kiam aperis pliaj neesperantistaj volontuloj la ekvilibro tamen s\u0302ang\u0302ig\u0302is. La novaj volontuloj parolas angle inter si, kaj anstatau\u0306 Esperanton la laborantoj de UEA nun estas same devigataj paroli la anglan por povi komuniki kun la novaj volontuloj."}, {"text_idx": "#000007", "text": "Lau\u0306 fontoj kun bona kono pri la situacio en la Centra Oficejo, iuj el la novaj volontuloj montras nenian interesig\u0302on pri Esperanto kaj rifuzas diri ec\u0302 unu vorton en la lingvo, kion ja eblas kompreni \u2013 ili venis al la Centra Oficejo ne c\u0302ar ili mem specife interesig\u0302is, sed c\u0302ar Eu\u0306ropa Volontula Servo sendis ilin tien."}, {"text_idx": "#000008", "text": "La kafoc\u0302ambro de la Centra Oficejo en pli fruaj jaroj estis la loko, kie la oficistoj c\u0302iutage je difinita horo kolektig\u0302is por babili pri aktualaj temoj de la oficejo, de la movado kaj de la tuta mondo. La kafkunvenoj ig\u0302is institucio de la asocia kulturo, kaj dum ili precipe la novaj volontuloj povis multon lerni pri la funkciado de UEA kaj la tuta Esperanto-movado."}, {"text_idx": "#000009", "text": "La komunaj esperantlingvaj kafoklac\u0302oj tamen nun ig\u0302is maloftaj \u2013 ne nur pro tio, ke jam ne c\u0302iuj laborantoj scipovas Esperanton, sed ankau\u0306 pro la g\u0302enerale malbonig\u0302inta laboretoso. Anstatau\u0306 kune kafumi, multaj oficistoj nun preferas preni sian kaftason kaj reiri kun g\u0302i al sia labortablo."}, {"text_idx": "#000010", "text": "La prezidanto de TEJO, Enric Baltasar, tamen ne vidas problemon en tio, ke Esperanto ne plu estas la komuna lingvo por c\u0302iuj laborantoj en la Centra Oficejo de UEA:"}, {"text_idx": "#000011", "text": "\u2013 Rilate al tio ke nun au\u0306deblas pli da angla, estas nature ke tio okazas kiam oni havas malaltan nivelon en iu specifa lingvo kaj povas uzi alian dum lernado, des pli ke en kvardek tagoj venis du neesperantparolantaj novuloj. Kompreneble mi preferus ke c\u0302iuj havu altan nivelon komence de sia volontulado, sed g\u0302i g\u0302uste estas oportuno por memevoluigo, sendepende de onia komenca nivelo."}, {"text_idx": "#000012", "text": "Lau\u0306 Enric Baltasar la decido akcepti volontulojn kiuj ne scias Esperanton, estis farita por \u201ckreskigi la volontulan strukturon\u201d. Lau\u0306 li la unua sperto estis bona, kaj tial TEJO decidis dau\u0306rigi sian \u201cmalfermig\u0302emon\u201d:"}, {"text_idx": "#000013", "text": "\u2013 Ne estas novaj\u0302o ke ni foje publikigas malfermajn alvokojn en pluraj lingvoj, kaj konsekvence ricevas kandidatig\u0302ojn de homoj kiuj ne parolas Esperanton, kun tre pozitivaj rezultoj post la unua volontulo kiu komencis sian volontuladon sen paroli nian lingvon. Menciindas ke en la alvokoj aperas pri la serc\u0302ata kandidatprofilo: \u201chavu bonan scipovon de Esperanto kaj se ne, montru intereson lerni la lingvon antau\u0306 au\u0306 tuj post la komenco de la volontulado\u201d. Tiu frazo jam estas indiko kiu malpravigas la aserton ke niaj volontuloj ne lernas Esperanton."}, {"text_idx": "#000014", "text": "Efektive tamen ankau\u0306 la plej fres\u0302a anonco de TEJO tute ne mencias \u201cbonan scipovon de Esperanto\u201d, kvankam oni ja mencias ke \u201cideala kandidato\u201d scipovu Esperanton. La sola firma postulo estas, ke la kandidato \u201cmontru interesig\u0302on lerni Esperanton\u201d. Kaj evidente tio neniel garantias, ke la volontuloj efektive provos lerni Esperanton, des malpli ke ili parolos g\u0302in kun aliaj laborantoj de la Centra Oficejo."}, {"text_idx": "#000015", "text": "Atentigo: Jam post la publikigo de la artikolo ni ricevis konfirmon pri tio, ke ne nur TEJO sed ankau\u0306 UEA nuntempe akceptas volontulojn kiuj ne scias Esperanton."}, {"text_idx": "#000016", "text": "Aldono 2017-10-30: TEJO aperigis oficialan respondon al c\u0302i tiu artikolo. La respondo estas duoble pli longa ol la artikolo, kaj c\u0302efe enhavas rebatojn de asertoj, kiuj tute ne aperas c\u0302i tie. Tamen veras, ke nia uzo de la vorto \"sendi\" pri volontuloj estis mismontra. Efektive la volontuloj mem elektas veni al la Centra Oficejo \u2013 sed ne bezonas lerni Esperanton, kiel la estraro de TEJO klare skribas en sia respondo sub punkto 8."}, {"text_idx": "#000017", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000018", "text": "Bosniaj esperantistoj subtenas la katalunan popolon"}, {"text_idx": "#000019", "text": "La estraro de UEA esploras la krizon en la CO"}, {"text_idx": "#000020", "text": "Mi g\u0302enerale pensas ke estas bona ideo akcepti komecantojn kaj homojn kiuj ne tiom scipovas pri esperanto. Mi vidis kiel bona ekzemplo Ana Stretcu, kiu tute ne sciis esperanton kiam s\u0302i ekvolontulis en la CO, sed kiam mi vizitis g\u0302in en Aprilo, vere flue g\u0302in parolis (tiel ni esperantigos homojn per TEJO) . Pri volontuloj kiuj ne volas lerni esperanton, tio ne povas esti, kaj mi jam imagas pri kiu vi parolas (c\u0302iam kiam mi komentas esperante c\u0302e s\u0302ia FB, s\u0302i respondas angle), do tiaj volontuloj devus esti avertitaj."}, {"text_idx": "#000026", "text": "Indas precipe priatenti ties opiniojn, konsilojn, kiuj havas personajn spertojn pri tiaspeca laboro por renormigi kaj longtempe firmigi la reputacion de la CO kaj tiu de Esperanto."}, {"text_idx": "#000028", "text": "Kun respektplenaj salutoj kaj bondeziroj, via"}, {"text_idx": "#000029", "text": "Tio s\u0302ajnas al mi troja c\u0302evalo en Esperantujon... Kial lerni Esperanton, se ec\u0302 en Esperanta medio oni jam povas libere paroli la anglan? Krokodilado ekperdas sian sencon."}, {"text_idx": "#000031", "text": "\"La fino de Esperanto\"? Vers\u0302ajne ne.\n\"La fino de UEA? Au\u0306 de la \"movado\"\"? Jen pli tikla demando \u2014 sed eblas."}, {"text_idx": "#000032", "text": "Nu, la problemo ja estis ke antau\u0306e homoj povis diri \"Kial mi lernu la Anglan se Esperanto estas tiom pli facila\", dum nuntempaj pli kaj pli da junaj Eu\u0306ropanoj povas demandi \"Kial mi lernu Esperanton se mi kaj multaj aliaj jam sufic\u0302e bone scias la Anglan\". Dum ni ankorau\u0306 (ka)tenas nin c\u0302e la malnova ideo ke la lingvo estas socia komunikilo, ni ne sukcesos adapti nin al s\u0302ang\u0302ig\u0302antaj kondic\u0302oj. Reale la homa lingvo estas individua esprimilo."}, {"text_idx": "#000036", "text": "Tiu c\u0302i decido estas firma kaj klara pas\u0302o antau\u0306en al la kompleta disfaligo de UEA kaj la CO. Mi scias ke TEJO estas nun \"sendependa\". Do, forigu ilin el la CO. Ili trovu sian propran ejon por babili anglalingve."}, {"text_idx": "#000037", "text": "Tamen konsideru, ke ne nur TEJO, sed ankau\u0306 UEA s\u0302ajne nuntempe havas neesperantistajn volontulojn, ec\u0302 se ili skribas \"sinprezentojn\" en mirinde bona Esperanto."}, {"text_idx": "#000038", "text": "Multaj teoriumas uzi Esperanton kiel laborlingvon en internacia organizo kaj proponas, ke oni povas dungi neesperantiston, kiu lernos Esperanton, kaj nun TEJO efektive faras tion kaj jam sukcese. Mi mem babilis kun Ana Stretcu kiam mi estis en Roterdamo kaj mi tute ne imagis, ke s\u0302i ne scipovis Esperanton kiam s\u0302i alvenis!"}, {"text_idx": "#000039", "text": "En Amikumu, ni simile dungis komencanton, kiu ne povis bone paroli kaj li jam bonege progresas en Esperanto. Mi ne havas dubon, ke TEJO esperantigos la novajn volontulojn kaj mi lau\u0306das g\u0302ian kurag\u0302on tiurilate!"}, {"text_idx": "#000040", "text": "Mi absolute havas dubon pri tio, c\u0302ar nun la \"lingva dinamiko\" en la grupo jam s\u0302ang\u0302ig\u0302is al la angla. Ne estos ia ajn premo au\u0306 kialo lerni Esperanton, aparte se jam estas volontuloj tie kiuj rifuzas diri ec\u0302 unu vorton en Esperanto. Unu sukcesa rezulto pri Ana Stretcu estas nur tio: unu rezulto."}, {"text_idx": "#000041", "text": "Nu, TEJO havas kvar volontulojn en la CO, kaj du el ili havas bonan lingvonivelon. Kiel mi skribis en mia alia komento, ili ambau\u0306 havas lingvomentoron."}, {"text_idx": "#000044", "text": "La sinprezentoj estas en Esperanto (c\u0302u tiu fakto ne devus nin surprizi?)."}, {"text_idx": "#000045", "text": "Kiel la respondeculoj por la volontuloj de TEJO, mi s\u0302atus respondi. Ambau\u0306 de niaj novaj volontuloj, Olga kaj Valia, kiuj j\u0302us komencis siajn volontuladojn, lernas Esperanton.\nIli havas lingvajn mentorojn kaj subtenon, lerni la lingvon.\nKiel por c\u0302iuj, kiuj lernas novan lingvon, estas malfacila uzi g\u0302in kiam la lingva nivelo ankorau\u0306 ne estas alta.\nMi esperas ke kun la lingvaj mentoroj de niaj volontuloj kaj novaj modernaj kursoj kiel Ekparolu, ili ambau\u0306 baldau\u0306 uzos Esperanton en iliaj labortagoj, sed ne c\u0302iuj lernas Esperanton dum unu monato. En TEJO ni jam sukcese integrigis kelkajn volontulojn, kiuj antau\u0306 ilia alveno ne scipovis Esperanton. Mi kredas, ke ni nun c\u0302i-foje ankau\u0306 sukcesos!"}, {"text_idx": "#000046", "text": "Estas vero ke \"ne c\u0302iuj lernas Esperanton dum unu monato.\" Sed en unu monato oni povas lerni minimume la c\u0302iutage uzatajn salutojn."}, {"text_idx": "#000048", "text": "Oni povas demandi sin c\u0302u la vasta uzado de \"nura\" kie estus pli g\u0302usta \"sola\", ne estas pro tio ke precipe dualingvaj parolantoj de la Angla konfuzas \"nur\" kun la Angla vorto \"only\". \"Nura\" signifas pli-malpli \"bagatela\" kaj tradukig\u0302as en la Anglan per \"mere\"."}, {"text_idx": "#000049", "text": "Mi nur cxesus uzi la lingvon de zamenof kiam la policanoj de la unuigita mondsistema unumondsxtato alvenus al mi kaj peragrese kaj per pafile cxesigus min. Finfine ! Ba al al Imperian Lingvon !"}, {"text_idx": "#000050", "text": "TEJO verkis allogan varbaj\u0302on por altiri volontulojn, sed eblas pripensi pri aldona, intensa kurso de Esperanto (inter 4 kaj 8 horoj c\u0302iutage dum tuta monato) kiel parto de la trejnado de tiuj novaj 12-monataj stag\u0302anoj ANTAU\u0306 ol ili komencas labori. Demando estas kie kaj kiel povas okazi tia tre intensa kurso."}, {"text_idx": "#000051", "text": "La varbaj\u0302o en la TEJO-pag\u0302o estas sufic\u0302e alloga kaj klare diras, ke la volontulo devas lerni Esperanton antau\u0306 au\u0306 post sia alveno al la Centra Oficejo. Se post la alveno, tiu sama varbaj\u0302o mencias, ke stabanoj kaj pedagogiloj disponeblas por studi Esperanton roterdame. Belaj vortoj, tamen . . . ."}, {"text_idx": "#000052", "text": "Bezonatas celstreba, serioza, profesia, tre intensa kurso de Esperanto, kiu kapablas sufic\u0302e bone paroligi volontulojn por esperante labori post maksimume unu monato. Tempo ne sufic\u0302as en la Centra Oficejo por fari tion, kaj Duolingo probable ne kapablos krei sufic\u0302e fluajn parolantojn."}, {"text_idx": "#000053", "text": "Memlernado povas esti sufic\u0302a por certaj lernantoj, sed pro tio, ke la volontulo en Roterdamo devas esti kapabla tre, tre rapide uzi la lingvon por labori, probable bezonatas tre, tre intensa kurso (inter 4 kaj 8 horoj c\u0302iutage dum tuta monato). Tiaj kursoj preskau\u0306 neniam okazas en Esperantujo. Ili devas plejparte kreig\u0302i."}, {"text_idx": "#000055", "text": "Kelkaj legantoj espereble havas proponojn, c\u0302ar la utiligado de la angla lingvo tute ne kongruas kun la tradicia etoso de UEA, kaj ankau\u0306 ne helpas al ni montri, ke Esperanto povas esti uzata en socia kaj labora komunikado."}, {"text_idx": "#000057", "text": "Dennis, via ideo ke \"eblas pripensi pri aldona, intensa kurso de Esperanto (inter 4 kaj 8 horoj c\u0302iutage dum tuta monato) \" estas tute nerealisma kaj ec\u0302 kontrau\u0306 la kontrakto inter UEA/TEJO kaj la koncerna volontulo. En la kontrakto estas neniu mencio ke la volontulo devas lerni unu lingvon au\u0306 alian. Kiel tia volontulo deklaris (ne en Esperanto): \"mi ne venis c\u0302i tien por lerni vian lingvon. Mi venis por post la volontulado resti en Nederlando.\""}, {"text_idx": "#000058", "text": "Dankon, Jovana, pro via atentigo pri tio, ke la nuntempa devigo lerni Esperanton antau\u0306 la komenco de oficeja laboro en Roterdamo, vers\u0302ajne, estus kontrau\u0306 la la NUNA kontrakto inter UEA/TEJO kaj la volontulo."}, {"text_idx": "#000062", "text": "Al c\u0302iuj viaj demandoj povus respondi la g\u0302enerala direktoro de UEA, se s\u0302i volus kaj ricevus benon de la estraro."}, {"text_idx": "#000063", "text": "Europa Volontula Servo havas siajn regulojn, kiuj ne povas libere esti sxangxitaj de kontrakto inter UEA/TEJO kaj la volontulo. TEJO ne povas devigi la EVS-volontulojn paroli Esperanton, same kiel gxi ne rajtus devigi ilin paroli nederlande, se la nederlanda estus gxia laborlingvo. Male, lingva subteno estas rajto de la volontulo. Cetere, por lingvoj ne inkluzivitaj en la reta servo por lingvolernado de Erasmus+, la gastiga organizo teorie ecx rajtus peti 150eurojn kiel financadon de tia lingva subteno, kiun gxi devas provizi, kvankam mi ne scias cxu EU aprobis/us se oni petus por Esperanto."}, {"text_idx": "#000066", "text": "Tute nerealisma au\u0306 sufic\u0302e praktika? Mi iom plivastigas la kritikon de Jovana pri Esperanto-lernado farenda ANTAU\u0306 ol volontulo eklaboros c\u0302e UEA, kaj mi komentas pri la financaj demandoj de Licxjo."}, {"text_idx": "#000067", "text": "La komento de Francisco Javier Moleo\u0301n kaptas la plejparton de la problemo dungi laboristojn por UEA . Mi citas, \u201cEble indas rememorigi, ke la CO estas movada administrejo kaj ne lingvolernejo. Certe ne estas la tasko de oficistoj helpi homojn lerni/poluri la lingvon: oni ne dungis ilin por tio.\u201d"}, {"text_idx": "#000068", "text": "Mia demando (rilate farotajn, NE faritajn, kontraktojn), estis: C\u0302u eblas krei intensan kurson por la novaj volontuloj kiuj havas emon kaj talenton por sperti roterdaman Esperantujon, sed kiuj lingve lamas?"}, {"text_idx": "#000073", "text": "Au\u0306 eble novaj voluntuloj mem, kiuj estus fortimigitaj, kiam ili ekscios antau\u0306 ol subskribi kontrakton, ke ili, aldone, devas studi novan lingvon dum unu monato?"}, {"text_idx": "#000074", "text": "Au\u0306 c\u0302u EVS tute konstrau\u0306staros? Se jes, kial ili povus esti kontrau\u0306 trejnado-kurso kiu ege helpos novan voluntulon fari sian laboron?"}, {"text_idx": "#000077", "text": "Eble indas rememorigi, ke la CO estas movada administrejo kaj ne lingvolernejo. Certe ne estas la tasko de oficistoj helpi homojn lerni/poluri la lingvon: oni ne dungis ilin por tio. TEJO (c\u0302u ne sendependa organizo?) faru siajn eksperimentojn en sia oficejo per siaj rimedoj, anstatau\u0306 en g\u0302ia oficejo per g\u0302iaj rimedoj."}, {"text_idx": "#000078", "text": "El mia dej\u0302oro en la CO, en la gloraj oldaj tempoj, mi memoras la miron kaj pozitivan bildon pri Esperanto, kiun vekis c\u0302e neesperantaj vizitantoj kaj eksteraj konatoj la ekscio, ke en la oficejo homoj el deko da landoj komunikas inter si nur en Esperanto. Ah\u0302, sed tiuj estis ja la gloraj oldaj tempoj."}, {"text_idx": "#000079", "text": "Kio okazas kun la estraro ke ili ne defendas kaj postulas altnivelajn esperanto-parolantojn por la gravega laboro de UEA? Estas miloj da junuloj c\u0302irkau\u0306 la mondo kiuj dezirus volontuli tie kaj ke ili jam bone parolas... Estas stultaj\u0302o."}, {"text_idx": "#000080", "text": "ili ne rajtas (oficiale) postuli altnivelajn parolantojn kadre de c\u0302i tiu programo."}, {"text_idx": "#000081", "text": "Mi tute ne scias (kvankam mi povas pensi pri tio) pri la necesoj de UEA kaj TEJO rilate al tiu laboro. Mi nur diras ke ni ne devas esti malamiko de la angla lingvo, tute male: nia problemo estas kun la aktuala geopolitika kondic\u0302o au\u0306 sinteno de tiu lingvo kaj ties regantaj landoj."}, {"text_idx": "#000082", "text": "Kion mi volas diri? Eble volontulo kiu bone regas la anglan kaj malbone regas Esperanton (sed nun lernantas) povas esti pli bona ol flua parolanto de Esperanto (ec\u0302 se c\u0302i tiu ankau\u0306 bone regas la anglan). Kial? C\u0302ar la laboro ne estas nur lingva."}, {"text_idx": "#000083", "text": "La c\u0302efa problemo estas ke ekzistas la jena risko: UEA pagi al aventurulo kiu ne volas lerni Esperanton nek varbi por la movado, nur iom diboc\u0302i, log\u0302i en Nederlando, kaj fin'."}, {"text_idx": "#000085", "text": "\u201cAl c\u0302evalo donacita oni bus\u0302on ne esploras\u201d (Zamenhof, Proverbaro Esperanta, n-ro 15)"}, {"text_idx": "#000087", "text": "Mi opinias tute salutinda la atingon de TEJO konvinki la burokratojn de EVS sendi volontulojn al la sidejo de UEA. Des pli bone ke kelkaj el ili interesig\u0302as pri esperanto kaj ec\u0302 komencas lerni g\u0302in tra tiuj monatoj de servado. C\u0302u tamen la homoj dume kajmanas en la Roterdama CO uzante la anglan kiel komunan lingvon, anstatau\u0306 flankenlasi la volontulojn kiuj (ankorau\u0306) ne regas esperanton? Tio s\u0302ajnas al mi tute normala solvo, aparte en plene tutmondig\u0302inta urbo kie tiu realmonda lingva fakto okazas pli malpli c\u0302ie."}, {"text_idx": "#000088", "text": "Nu, kompreneble se iu el la volontuloj malferme montras sin agrese malamika al esperanto au\u0306 UEA, ja estus preferinde afable inviti s\u0302lin c\u0302esi sian dej\u0302oradon."}, {"text_idx": "#000089", "text": "Kiel amuze! Mia komento jam ricevis 6 malaprobajn voc\u0302ojn g\u0302is nun , kaj nur 1 aproban (nu, g\u0302i ne vere validas, c\u0302ar mi ne rezistis la tenton mem klaki sur la dikfingra signeto, he he). Kvazau\u0306 defendante la keltiberan urbon Numanco, por iuj la CO restas kiel sankta loko, la sola sur la mondo kie nia lingvo regas ec\u0302 neceseje. La kajmanado tie estas do netolerebla."}, {"text_idx": "#000090", "text": "Nu, mi mem neniam audis anglalingvan furzon dum dek jaroj en la CO."}, {"text_idx": "#000091", "text": "Fakte mi imagis hipotezan situacion en kiu iu malfelic\u0302ulo panike malkovrus -post la koncerna ago- ke mankas neceseja papero en tiu speciala c\u0302ambreto, kaj do devus lau\u0306te sed digne voki helpon tra duonmalfermita pordo: li au\u0306 s\u0302i kriu strikte en Esperanto, c\u0302ar alie oni rifuzos alporti la bezonataj\u0302on!"}, {"text_idx": "#000092", "text": "Ehehe! Tiam estis iomete monotone en la CO, c\u0302ar oni furzis nur unulingve. Cetere, mi rakontos anekdoton. Foje, surprizite ke mi ankorau\u0306 ne estis c\u0302e la tablo por la kaf-pau\u0306zo (tio okazis en 1998, kiam mi volontulis c\u0302e UEA), Istva\u0301n Ertl demandis min: \u201cC\u0302u vi ne trinkos la konstitucian kafon de UEA?\u201d. Hodiau\u0306 iu \u201cbarbaro\u201d demandus min: \u201cAren\u2019t you going for the constitutional UEA coffe?\u201d Je tio, mi respondus en la angla, se mi scipovus g\u0302in perfekte: \u201cNi vivas en la 21-a jarcento kaj UEA ne povas permesi al si konstitucion. Nek kafon\u201d."}, {"text_idx": "#000093", "text": ">Mia komento jam ricevis 6 malaprobajn voc\u0302ojn g\u0302is nun , kaj nur 1 aproban"}, {"text_idx": "#000094", "text": "Eble char vi skribis vol'unt'ulo anst. volont'ulo"}, {"text_idx": "#000097", "text": "Mi disopinias kun vi precipe pri \"Tio s\u0302ajnas al mi tute normala solvo, aparte en plene tutmondig\u0302inta urbo kie tiu realmonda lingva fakto okazas pli malpli c\u0302ie.\" Esperanto ne estas s\u0302afa agnosko de la \"reala mondo\", E-istoj volas sxangxi tiun realon. Do oni parolu E-on ankau\u0306 kun tiuj, kiuj neplene g\u0302in regas, ke ili lernu g\u0302in."}, {"text_idx": "#000098", "text": "lau\u0306 mia impreso, multaj esperantuloj volas s\u0302ang\u0302i nenion ajn, ec\u0302 nenion el la tutmonda lingva sistemo (kiu ja estas malefika, maljusta, ktp), sed ja interesig\u0302as pri esperanto kiel ilo por alternativa lingvumado, mem kontribuas al g\u0302ia ekzistado kiel homa realaj\u0302o, ofte dedic\u0302as al g\u0302i multe da tempo, energio kaj materiaj rimedoj, ktp."}, {"text_idx": "#000099", "text": "Oni parolu en esperanto kun tiuj, kiuj bonvenigas tion, inkluzive la volontulojn en la CO. Lernu g\u0302in c\u0302iuj kiuj ial emas fari tion, sed oni altrudu g\u0302in al neniu ajn. Esence, Esperanto estas lingvo de libereco."}, {"text_idx": "#000100", "text": "Probable c\u0302i-fadene mi poste legis ke la plej konfliktovekan kazon konsistigas unu el la volontuloj, kiu akre, malafable rifuzas diri ec\u0302 vorton en esperanto asertante ke s\u0302i (au\u0306 li, mi ne memoras) venis al la CO nur por resti en Nederlando, ne por lerni esperanton. Kompreneble, tiu sinteno ja estas treege g\u0302ena kaj malkontentiga. Temis pri tre malbona elekto de kandidato."}, {"text_idx": "#000101", "text": "Nu, eble oni povas diri ke la impreso ke Esperantistoj estas ne mondos\u0302ang\u0302emaj venas de tio ke estas ekstreme malfacile kompreni pri kio oni fakte okupig\u0302as, se oni okupig\u0302as pri la lingvo. La homa lingvo en si mem estas s\u0302ang\u0302ig\u0302ema \u2014 sed c\u0302u la lingvos\u0302ang\u0302oj kondukas al progreso au\u0306 degenero? Se la lingva evoluo kondukas nek al progreso, nek al degenero, c\u0302u tiel okazas c\u0302ar la progreso kaj la degenero nuligas unu la alian, au\u0306 c\u0302ar la homa lingvo kiel tia estas perfekta en si mem? Se okazas reciproka nuligo, c\u0302u tiam oni povas malnuligi la degeneron per lingvoplanado? Aliflanke, se la homa lingvo efektive estas perfekta (kio estas la plej g\u0302entila supozo al c\u0302iuj popoloj kaj fakte s\u0302ajnas vera), kiel do povas okazi ke g\u0302i evoluas kaj diversig\u0302as g\u0302is neinterkompreneblo?"}, {"text_idx": "#000102", "text": "Esperantistoj, almenau\u0306 la kleraj inter ili, devus havi sciojn kaj opiniojn pri tiaj demandoj kaj pridiskuti ilin, sed tio apenau\u0306 okazas. Eble c\u0302ar la faka lingvista medio estas tiel malunueca pri siaj respondoj, ke ec\u0302 tie oni apenau\u0306 kurag\u0302as starigi la demandojn."}, {"text_idx": "#000103", "text": "Espereble kelkaj apokalipsaj komentantoj sxangxus la opinion, se estus konate kion utilan faras konkrete la esperanto-neparolantaj volontuloj."}, {"text_idx": "#000104", "text": "Se ne eblas trovi samtauxgan kanditadon kun jam esperanto lingvokono, tiam estas bone se iu faras tiun taskon sen tio, ol maltauxgan sed flue parolanton."}, {"text_idx": "#000106", "text": "Postuli de junaj homoj, kiuj s\u0302atus partopreni Eu\u0306ropan Volontulan Servon, ke ili flue parolu iun ajn lingvon, estas kontrau\u0306 la reguloj de la programo. Pasintjare en Bjalistoka Esperanto-Societo ni faris siaspecan eksperimenton: por la unua fojo ni invitis kiel volontulon junan francinon, kiu venis al ni tute ne konante Esperanton. S\u0302i estis tre motivita kaj ene de mallonga tempo vere ekregis la lingvon.\nTio, kio c\u0302agrenas min en la kazo de CO, estas la diro pri volontuloj, kiuj ec\u0302 ne volas lerni Esperanton. Unuavice mi trovus kulpon en la gastiganta organizo, ne en la juna homo mem. Mi havas la impreson, ke UEA ne tute lau\u0306regule realigas la programon. Oni devas diskonigi la programon kaj g\u0302iajn rezultojn, dum mi ne vere au\u0306das pri eu\u0306ropaj volontuloj de UEA kaj iliaj atingoj. Oni ankau\u0306 devas certigi, ke la volontuloj ricevas taskojn konformajn al iliaj kapabloj, kaj ili ja ne rajtas anstatau\u0306i dungitojn (doni al volontulo la taskon prilabori Jarlibron, kio estis la tasko de salajrata persono, estas kontrau\u0306 la regularo de la programo kaj povas esti la kialo por ke UEA c\u0302esu esti valida gastiganta organizo)."}, {"text_idx": "#000107", "text": "Przemek, vi asertas ke \"Oni ankau\u0306 devas certigi, ke la volontuloj ricevas taskojn konformajn al iliaj kapabloj\", kio estas tute prava. Kaj oni devus ankau\u0306 disponigi al la volontuloj servojn konformajn al la leg\u0302oj de Nederlando. Eble estus interese por la estraroj de UEA kaj TEJO esplori kiom da iliaj volontuloj estas lau\u0306leg\u0302e kaj oficiale registritaj c\u0302e la urbodomo de Roterdamo kaj c\u0302e kiu adreso. Se ili (la volontuloj) ne estas registritaj lau\u0306 la nederlanda leg\u0302o, iu devas klarigi kial tio ne okazas/is. Tiu kiu venigas la volontulojn devas koni anku\u0306 la leg\u0302ojn de la gastiga lando."}, {"text_idx": "#000108", "text": "Mi nur volas diri, ke en E@I ni de kvar jaroj konstante havas volontulojn per la Eu\u0306ropa Volontula Servo, kaj plurfoje okazis, ke volontuloj venis kun malalta au\u0306 preskau\u0306 nula nivelo de Esperanto kaj ni komence devis komuniki kun ili angle au\u0306 ruse, sed ili rapide lernis komuniki Esperante, kelkaj ec\u0302 kun surpriza rapideco."}, {"text_idx": "#000109", "text": "Mi tamen surprizig\u0302as pri tio, ke oni skribas, ke \"la Eu\u0306ropa Volontula Servo sendis ilin tien\". La volontulado devas esti aprobita de la senda organizo, la gastiga organizo kaj la volontulo mem. S\u0302ajnas kurioze, ke iu akceptus volontuli en Esperanta organizo, se tiu havas tute nenian intereson pri Esperanto. Ec\u0302 se estas unu au\u0306 du tiaj, tio ne nepre signifas, ke c\u0302iuj volontuloj ekde nun volos paroli nur angle kaj UEA \"enlasis trojan c\u0302evalon\" au\u0306 io tia."}, {"text_idx": "#000113", "text": "C\u0302u niaj organizoj ne celas iumaniere al disvastigado de lernado, uzado, kaj informado de Esperanto kiel reala, valida, uzebla lingvo en la mondo? Se ene de la organizo(j) mem oni rezignas pri Esperanto, jen la fino, el mia perspektivo. (Ne de Esperanto, nur de la organizoj)."}, {"text_idx": "#000116", "text": "Mi ne scias multe da esperanto, nek esperanta movado... sed mi ne s\u0302atas c\u0302i tio afero.\nMi eklernis esperanton c\u0302ar mi estis (au\u0306 estas) malbona lernanto pri lingvoj kaj esperanto helpis min. Ankau\u0306 mi pensas ke ne estas justa, ke oni devas lerni la anglan por c\u0302io..."}, {"text_idx": "#000117", "text": "Ve! Mi finos lerni la rusan au\u0306 la c\u0302inan... Anglanuloj c\u0302iam volas esti c\u0302efuloj..."}, {"text_idx": "#000118", "text": "UEA kaj TEJO kiuj akceptas ne-Esperantistojn. La idioteco ne konas limojn.\nMi ekkredas, kion iama instruistino de Esperanto kaj komitatanino de UEA diris: Esperanto postvivos ne dank\u2019 al la Esperantistoj, sed malgrau la Esperantistoj."}, {"text_idx": "#000119", "text": "Tre s\u0302oke, ke tiu afero okazas en la CO. Tamen ne tiel nova en la movado, c\u0302ar mi jam plurfoje rimarkis en kongresoj junulojn, kiuj inter si parolis en la angla (kaj ne krokodilis). Estas indiko, ke tiuj ne komprenas la signifon de Esperanto.\nSe ial montrig\u0302as utile dungi junulojn, kies lingvonivelo ne tau\u0306gas, oni almenau\u0306 certigu al si, ke ili rapide kapablos akiri la necesajn sciojn en medio nur-E-parolanta."}, {"text_idx": "#000120", "text": "Dume parolantoj de Esperanto ne povas volontuli \u2013 au\u0306 ili trovis neniun?"}, {"text_idx": "#000122", "text": "Chu antau la (eventuala) dungo je kandidato por posteno de volontulo estis laborintervjuo (almenau telefona au Skajpa; prefere kompreneble vizagh-al-vizagha)?\nMi demandas, char en tia situacio la intervjuanto kredeble rimarkus, kiom la kandidato entute estas inklina al tio, ankau laulingve adapti sin al la labormedio de la Centra Oficejo."}, {"text_idx": "#000123", "text": "Komenco de morto de UEA."}, {"text_idx": "#000125", "text": "la lingvon mortas per akuzativajn erarojn"}, {"text_idx": "#000128", "text": "Mi trovas konsternan malamikecon al la tuta ideo de eksteraj rilatoj, kaj c\u0302e Libera Folio kaj c\u0302e TEJO. C\u0302i tie EVS estas prezentata kvazau\u0306 minaco al la praktika uzo de Esperanto en la centraj organoj de UEA kaj TEJO, dum multe pli temas Eu\u0306ropa integrig\u0302o kaj maniero estigi novajn Esperantistojn. Fine de sia komunikaj\u0302o la estraro de TEJO lamentas ke \"postpublikiga klarigado forprenis de ni multon da tempo kaj forto, kiujn ni certe povus pli sag\u0302e investi por pli utila agado\". Kion diable ili imagis? La Esperantistaro (precipe la maljunig\u0302inta parto, sed ne nur) bezonas klarigojn pri la organiza degenerado de la Esperanto-movado kaj tial pretas vidi konspirojn kaj mallaboremon c\u0302ie ajn (Ian Phantom estas nur la plej ekstrema ekzemplo). Se oni ne fanfaronadas pri tia sukceso kiel la kunlaboro kun EVS, kompreneble mitoj estig\u0302as."}, {"text_idx": "#000129", "text": "Ne eblas prikomenti tiun klarigon sur la koncerna pag\u0302o: \"comment is blocked because it is spam\" :("}, {"text_idx": "#000132", "text": "Mi estas ege skeptika pri la t. n. \u201cesperanto-movado\u201d, tamen tio, kion mi legis en la artikolo, konsternas: en E-asocio tiaj aferoj ne povas okazi.\nJen estas komenco de la fino."}, {"text_idx": "#000142", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000143", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000146", "text": "Alig\u0302i al 400 aliaj abonantoj"}]